Niisiis, alustuseks tasub maksuagendiga kohtumiseks korralikult ette valmistuda  -mida põhjalikum oled, seda rohkem on lootust aasta jooksul makstud maksude pealt tagasi saada! Niisiis kaalu hästi läbi, mida õieti aastaga korda saatsid. Näiteks ajakirjanik - kas ta on endale ostnud tööriideid? Kui palju kilomeetreid ta tööga seotult maha sõitis ja palju telefonitsi rääkis? Millised kuluartiklid (läptop, kaamera, uus klaviatuur, pastakad jm) endale muretses? Isegi bussijuhi või koristajana töötav inimene sätib täpselt niisamuti ritta paberid, kui palju on tal kulunud tööriietusele ja  -jalanõudele, milliseid kaitsevahendeid on ta ostnud jne. Kui maksumaksjal on lapsed, siis läheb asi isegi keerulisemaks, sest ka nende peale tehtud kulutustelt on võimalik raha tagasi saada. Oleneb ka, kui palju kodanik aastaga teenis - vähema teenistuse puhul saab rohkem makse tagasi.